b'\n_START_ARTICLE_\nLauhkea vy\xc3\xb6hyke\n_START_SECTION_\nIlmasto\n_START_PARAGRAPH_\nLauhkealla vy\xc3\xb6hykkeell\xc3\xa4 yleisin tuulensuunta on l\xc3\xa4nsi. T\xc3\xa4m\xc3\xa4n vuoksi saderintamatkin tulevat melkeinp\xc3\xa4 aina l\xc3\xa4nnest\xc3\xa4. T\xc3\xa4m\xc3\xa4n vuoksi mantereiden l\xc3\xa4nsiosissa, esimerkiksi Euroopassa ja Pohjois-Amerikan l\xc3\xa4nsirannikolla, on lauhkeaa ja kosteaa, kun taas mannerten it\xc3\xa4osissa kuten Siperiassa, It\xc3\xa4-Aasiassa ja Pohjois-Amerikan it\xc3\xa4rannikolla on kuivempaa ja l\xc3\xa4mp\xc3\xb6tilan vaihtelut suurempia. Lauhkeaa vy\xc3\xb6hykett\xc3\xa4 sanotaankin my\xc3\xb6s l\xc3\xa4nsituulten vy\xc3\xb6hykkeeksi. L\xc3\xa4nsituulten vy\xc3\xb6hykkeen sijainti kuitenkin vaihtelee vuodenaikojen mukaan. Se siirtyy talvella etel\xc3\xa4mm\xc3\xa4ksi, jolloin l\xc3\xa4nsituulten tuomat matalapaineet kastelevat Euroopassa runsaammin my\xc3\xb6s V\xc3\xa4limeren seutuja, samalla kun kuivat ja kylm\xc3\xa4t arktiset ilmamassat p\xc3\xa4\xc3\xa4sev\xc3\xa4t vapaammin pohjoisille havumets\xc3\xa4seuduille aiheuttaen sinne kylmi\xc3\xa4 korkeapaine-alueita talvella, mutta etenkin kev\xc3\xa4ttalvella. Kes\xc3\xa4ll\xc3\xa4 l\xc3\xa4nsituulten reitti siirtyy pohjoisemmaksi, jolloin Euroopassa V\xc3\xa4limeren maissa on l\xc3\xa4hes sateetonta, kun taas pohjoisilla seuduilla sateisuus vuorostaan lis\xc3\xa4\xc3\xa4ntyy.\n_START_SECTION_\nKeskil\xc3\xa4mp\xc3\xb6tilat\n_START_PARAGRAPH_\nLauhkean vy\xc3\xb6hykkeen pohjoisemmassa osassa, viile\xc3\xa4ss\xc3\xa4 vy\xc3\xb6hykkeess\xc3\xa4 vuoden keskil\xc3\xa4mp\xc3\xb6tila on -3 ja +5 asteen v\xc3\xa4lill\xc3\xa4. Lauhkean vy\xc3\xb6hykkeen l\xc3\xa4mpim\xc3\xa4mm\xc3\xa4ss\xc3\xa4 osassa +5 ja +13 asteen v\xc3\xa4lill\xc3\xa4. Viile\xc3\xa4ss\xc3\xa4 vy\xc3\xb6hykkeess\xc3\xa4 kes\xc3\xa4n pituus on 2 \xe2\x80\x93 4 ja l\xc3\xa4mpim\xc3\xa4mm\xc3\xa4ss\xc3\xa4 osassa 4 \xe2\x80\x93 7 kuukautta. Talven pituus on viile\xc3\xa4ss\xc3\xa4 vy\xc3\xb6hykkeess\xc3\xa4 4 \xe2\x80\x93 7 ja l\xc3\xa4mpim\xc3\xa4ss\xc3\xa4 etel\xc3\xa4osassa alle 4 kuukautta. Esimerkiksi Suomi sijaitsee l\xc3\xa4hes kokonaan viile\xc3\xa4ll\xc3\xa4 vy\xc3\xb6hykkeell\xc3\xa4: Pohjoisimmassa Lapissa vuoden keskil\xc3\xa4mp\xc3\xb6tila on alle -2 \xc2\xb0C ja etel\xc3\xa4rannikolla noin +5 \xc2\xb0C ja lounaassa jopa hieman yli, jolloin aivan lounaisimmat osat rannikkoa ja lounaissaaristo kuuluvat jo enemm\xc3\xa4nkin lauhkeaan vy\xc3\xb6hykkeeseen. Suomen l\xc3\xa4hiseuduilla, Ruotsissa sen sijaan Tukholman pohjoispuoliset alueet ovat viile\xc3\xa4\xc3\xa4 vy\xc3\xb6hykett\xc3\xa4 ja etel\xc3\xa4isemm\xc3\xa4t osat varsinaista lauhkeaa vy\xc3\xb6hykett\xc3\xa4. Virosta vain koillisosat l\xc3\xa4hell\xc3\xa4 Narvaa ovat viile\xc3\xa4\xc3\xa4 vy\xc3\xb6hykett\xc3\xa4, muu Viro on lauhkeaa vy\xc3\xb6hykett\xc3\xa4. Norjassa lauhkea vy\xc3\xb6hyke sen sijaan tulee pitk\xc3\xa4lle pohjoiseen l\xc3\xa4nsirannikkoa pitkin meren ja Golfvirran l\xc3\xa4mmitt\xc3\xa4v\xc3\xa4n voiman ansiosta._NEWLINE_K\xc3\xb6ppenin ilmastoluokituksessa lauhkeiksi ilmastoiksi nimitet\xc3\xa4\xc3\xa4n luokkia C ja D. Luokkaan C kuuluu my\xc3\xb6s subtrooppisia alueita.\n_START_SECTION_\nKasvillisuus\n_START_PARAGRAPH_\nLauhkea vy\xc3\xb6hyke sis\xc3\xa4lt\xc3\xa4\xc3\xa4 kasvillisuusvy\xc3\xb6hykkeist\xc3\xa4 l\xc3\xa4mpim\xc3\xa4mm\xc3\xa4n lehtimets\xc3\xa4vy\xc3\xb6hykkeen ja kylmemm\xc3\xa4n havumets\xc3\xa4vy\xc3\xb6hykkeen, jota voidaan kutsua my\xc3\xb6s viile\xc3\xa4ksi vy\xc3\xb6hykkeeksi. Lauhkealla vy\xc3\xb6hykkeell\xc3\xa4 on my\xc3\xb6s laajoja aroja ja aavikoitakin.'